題陳待制湖樓
作者：徐照
朝代：宋

paragraphs: 天游觀妙化，人世事皆輕。
沆瀣藏仙境，津涯截海城。
一身凌汗漫，品類仰高明。
有道行藏小，無心視聽精。
上疑靈蜃吐，下覺巨鼇擎。
雨氣西簾入，月華東檻生。
山臨左輔近，湖自會昌成。
風起僧鍾直，村回野艇橫。
蓮枯收繡段，松靜發琴聲。
濠濮觀魚鳥，瀟湘欠藥蘅。
一層休更上，百尺有誰評。
昏日寒峰淡，殘星遠笛鳴。
醉如元亮興，歸引仲宣情。
閬苑瓊爲貴，黄州竹過清。
郡圖添聖跡，畫軸記新營。
奏樂漁人聽，投車坐客盈。
八篇移古詠，四字立嘉名。
未必終成隠，清朝待秉衡。